**ชื่อเรื่อง การพัฒนาแนวทางการดูแลผู้ป่วยระยะท้ายแบบประคับประคอง โรงพยาบาลหนองกุงศรี**

**ชื่อเจ้าของผลงาน** นางสาวปาริฉัตร ประวันเนา พยบ.

**สถานที่ติดต่อกลับ** โรงพยาบาลหนองกุงศรี อ.หนองกุงศรี จ. กาฬสินธุ์ โทรศัพท์ 043-881106 ต่อ 200 E- mail jeejeja@hotmail.com

**บทคัดย่อ**

การวิจัยเชิงปฏิบัติการนี้ มีวัตถุประสงค์เพื่อพัฒนาแนวทางการดูแลผู้ป่วยระยะท้ายแบบประคับประคอง ในโรงพยาบาลหนองกุงศรี ครอบคลุมตั้งแต่ขณะผู้ป่วยเข้ารับการรักษาในโรงพยาบาลและเมื่อผู้ป่วยจำหน่ายกลับบ้าน การดูแลต่อเนื่องที่บ้าน รวมถึงผู้ป่วยที่มารับบริการเป็นผู้ป่วยนอก ดำเนินการระหว่างเดือนตุลาคม2560 ถึงเดือน กันยายน 2561 ผู้ร่วมวิจัย คือ ผู้ป่วยระยะท้ายจำนวน 72 คน ผู้ดูแลจำนวน 72 คน เจ้าหน้าที่ผู้ให้บริการผู้ป่วยระยะท้ายทั้งในโรงพยาบาลและโรงพยาบาลส่งเสริมสุขภาพตำบล จำนวน 20 คน การวิจัยแบ่งเป็น 3 ระยะ คือ ระยะที่ 1 วิเคราะห์สถานการณ์การดูแลผู้ป่วยระยะท้าย เก็บรวบรวมข้อมูลโดยการประเมินความรู้และสัมภาษณ์เชิงลึก การสนทนากลุ่มและสังเกตแบบมีส่วนร่วม ระยะที่ 2 เป็นการพัฒนาแนวทางการดูแลผู้ป่วยระยะท้ายแบบประคับประคอง โดยการประชุมระดมสมองผู้ที่มีส่วนเกี่ยวข้องเพื่อพัฒนาแนวทางการดูแลผู้ป่วยระยะท้ายแบบประคับประคองที่เหมาะสมกับบริบทของชุมชน และนำไปปฏิบัติผ่านกระบวนการเรียนรู้แบบลงมือปฏิบัติและปรับปรุงให้มีประสิทธิภาพ ระยะที่ 3 เป็นการประเมินผลแนวทางการดูแลที่พัฒนาขึ้น การวิเคราะห์ข้อมูลเชิงปริมาณโดยใช้ความถี่ ร้อยละค่าเฉลี่ย ข้อมูลเชิงคุณภาพวิเคราะห์เชิงเนื้อหา เครื่องมือวิจัยประกอบด้วย แบบสอบถามข้อมูลส่วนบุคคลของผู้ป่วยและผู้ดูแล แบบประเมินระดับผู้ป่วยที่ได้รับการดูแลแบบประคับประคอง( Palliative Performance Scale version2: PPS version2) แบบประเมินความสามารถในการทำกิจวัตรประจำวันดัชนีบาร์เธลเอดีแอล แบบประเมินการจัดการอาการรบกวน แบบประเมินความพึงพอใจของผู้ป่วยและผู้ให้บริการ

ผลการวิจัยพบว่า 1)ด้านระบบ พบว่า มีระบบการดูแลผู้ป่วยระยะท้ายแบบประคับประคองที่เหมาะสม ระบบการบริการโดยใช้ผู้จัดการรายกรณี มีศูนย์อุปกรณ์เครื่องมือสำหรับดูแลผู้ป่วยที่บ้าน มีช่องทางการติดต่อประสานงานระหว่างหน่วยงานและสหสาขาวิชาชีพ การส่งต่อข้อมูล การโทรศัพท์ติดตามและการเยี่ยมบ้าน 2) ผลลัพธ์จากการพัฒนา ด้านผู้ป่วยและครอบครัว พบว่า ได้รับการดูแลแบบองค์รวม มีจัดการอาการรบกวนที่เหมาะสม มีคุณภาพชีวิตที่ดีก่อนเสียชีวิต ทำให้ผู้ป่วยและครอบครัวคลายความทุกข์และมีความพึงพอใจร้อยละ 90 ด้านบุคลากร พบว่า มีความมั่นใจในการให้บริการผู้ป่วยมากขึ้น และมีความพึงพอใจต่อแนวทางการดูแลร้อยละ 90 ด้านองค์กร พบว่า เกิดเครือข่ายการดูแลผู้ป่วยระยะท้ายในระดับโรงพยาบาลส่งเสริมสุขภาพตำบลเพิ่มขึ้น การศึกษามีข้อเสนอแนะว่า ระบบการดูแลผู้ป่วยระยะท้ายแบบประคับประคองต้องได้รับความร่วมมือจากทีมสหสาขาวิชาชีพและภาคีเครือข่ายทุกภาคส่วน จะช่วยให้ผู้ป่วยมีคุณภาพชีวิตที่ดีก่อนเสียชีวิต เสียชีวิตอย่างสงบและสมศักดิ์ศรีความเป็นมนุษย์

**คำสำคัญ:** ผู้ป่วยระยะท้าย การดูแลแบบประคับประคอง

**เอกสารอ้างอิง:**

ปาริชาติ เพียสุพรรณ์, สุธีรา พิมพ์รส.การจัดการอาการในผู้ป่วยระยะท้าย. ใน: ประคอง อินทรสมบัติ, สายพิณ เกษมกิจวัฒนา,บรรณาธิการ.คู่มือพัฒนาทักษะสำหรับพยาบาลในการดูแลผู้ป่วยระยะท้าย กรุงเทพฯ:สภาการพยาบาลและสมาคมพยาบาลแห่งประเทศไทย(ในพระบรมราชูปถัมภ์สมเด็จพระศรีครินทร์ทราบรมราชชนนี); 2558 หน้า 159-193.

 ศรีเวียง ไพโรจน์กุล. Pallitive Care For Community Nurse. ในเอกสารประกอบการการประชุมโครงการฝึกอบรมทีมดูแลผู้ป่วยระยะท้ายโรงพยาบาลชุมชน ระยะเวลา 3 วัน (Basic Pallitive Care for District Hospital Team) จัดโดยศูนย์การุณรักษ์ คณะแพทยศาสตร์ มหาวิทยาลัยขอนแก่นร่วมกับสำนักงานหลักประกันสุขภาพแห่งชาติ(สปสช.); 2559.

 ศูนย์การุณรักษ์ โรงพยาบาลศรีนครินทร์ คณะแพทยศาสตร์ มหาวิทยาลัยขอนแก่น.คู่มือการจัดการอาการหายใจลำบากสำหรับผู้ป่วยที่ได้รับการดูแลแบบประคับประคอง.พิมพ์ครั้งที่2. ขอนแก่น: หจก.โรงพิมพ์คลังนานาวิทยา;2558.

 กิจ เตือนใจราษฎร์.การดูแลผู้ป่วยระยะท้ายที่บ้าน.วารสารสวนปรุง 2547;20 (1):6-19

 ทัศนีย์ ทองประทีป. จิตวิญญาณ : มิติหนึ่งของการพยาบาล.พิมพ์ครั้งที่1. กรุงเทพฯ: สำนักพิมพ์แห่งจุฬาลงกรณ์มหาวิทยาลัย; 2552.